**Informatīvais ziņojums**

**„****Par Nacionālā kino centra projekta**

**„Baltijas jūras dokumentālo filmu forums”**

**īstenošanu”**

Informatīvais ziņojums „Par Nacionālā kino centra projekta „Baltijas jūras dokumentālo filmu forums” īstenošanu” (turpmāk – informatīvais ziņojums) sagatavots pēc Kultūras ministrijas iniciatīvas, lai Nacionālajam kino centram rastu nepieciešamo līdzfinansējumu Eiropas Savienības kultūras atbalsta programmas „Radošā Eiropa” audiovizuālās jomas apakšprogrammas „Media” (turpmāk – Media) atbalstītā projekta „Baltijas jūras dokumentālo filmu forums” īstenošanai 2015.gadā.

Baltijas jūras dokumentālo filmu forums (turpmāk – Forums) ir starptautiski nozīmīgs ikgadējs pasākums, kas 2015.gada septembrī notiks jau 19.reizi. Foruma mērķis ir nostiprināt Latvijas kā vadošās Baltijas valsts statusu dokumentālā kino jomā starptautiskajā arēnā, veicinot Latvijas un Baltijas jūras reģiona dokumentālā kino atpazīstamību un izplatību, kā arī dokumentālo filmu kopražojumu veidošanos. Foruma ietvaros ik gadu tiek organizēts dokumentālo filmu projektu tirgus nozares profesionāļiem, kā arī pasaules aktuālāko dokumentālo filmu skate ikvienam interesentam.

Foruma organizētājs kopš 2006.gada ir valsts tiešās pārvaldes iestāde Nacionālais kino centrs. No šī brīža Foruma norisei ik gadu ticis piešķirts **Media finansējums, kā arī attiecīgs Latvijas valsts budžeta līdzfinansējums.**

**2015.gada 5.maijā Nacionālais kino centrs ir saņēmis oficiālu** Eiropas Komisijas Izglītības, audiovizuālās jomas un kultūras izpildaģentūras (*Education, Audiovisual and Culture Executive Agency*) paziņojumu par to, ka pilnā apmērā ir atbalstīts Nacionālā kino centra iesniegtais Foruma projekts, piešķirot tā norisei 2015.gadā Media finansējumu 59 400 *euro* apmērā (ārvalstu finanšu palīdzības līdzfinansējums), kas atbilst 54,85% no kopējā Foruma 2015.gada budžeta, kas kopā sastāda 108 300 *euro*. Saskaņā ar Media finansēšanas noteikumiem paredzams, ka Nacionālajam kino centram 2015.gadā tiks pārskaitīti 50% no piešķirtā Media finansējuma, t.i. 29 700 *euro*. Atlikušie 50% finansējuma, paredzams, ka tiks pārskaitīti tikai 2016.gada sākumā pēc tam, kad Eiropas Komisijas Izglītības, audiovizuālās jomas un kultūras izpildaģentūra būs izvērtējusi un akceptējusi Nacionālā kino centra iesniegto 2015.gada Foruma kopējā finansējuma izlietojuma atskaiti.

Vēl bez Media finansējuma N**acionālais kino centrs 2015.gada Foruma norisei ir piesaistījis Rīgas domes Izglītības, kultūras un sporta departamenta (turpmāk – RD) finansējumu 2 000 *euro* apmērā, kā arī Valsts kultūrkapitāla fonda (turpmāk – VKKF) finansējumu 5 000 *euro* apmērā. Tāpat 2015.gada Foruma norisei paredzēts izlietot 14 563 *euro*, kas Nacionālajam kino centram ir ieskaitīti kā Media beigu maksājums pēc 2014.gada Foruma atskaites izvērtēšanas.**

**Ņ**emot vērā, ka kopējais 2015.gada Foruma budžets ir 108 300 *euro* apmērā, no kuriem 2015.gadā pieejamais Media finansējums ir 29 700 *euro* apmērā, RD piešķirtais finansējums ir 2 000 *euro* apmērā, VKKF piešķirtais finansējums ir 5 000 *euro* apmērā un 14 563 *euro* Nacionālajam kino centram ir pieejami kā 2014.gada Foruma beigu maksājums no Media, Foruma norisei 2015.gadā nepieciešams līdzfinansējums ir 57 037 *euro* apmērā, tai skaitā priekšfinansējums 29 700 *euro* apmērā, kas, paredzams, 2016.gada sākumā kā beigu maksājums tiks ieskaitīts Nacionālajam kino centram kā ārvalstu finanšu palīdzība, un sekojoši tālāk tiks veikta atmaksa valsts budžetā par veiktiem uzturēšanas izdevumiem. Tādējādi vēl nepiesaistītā nacionālā līdzfinansējuma daļa 2015.gada Foruma norisei ir 27 337 *euro* apmērā.

2015.gada Foruma finansējums plānots kinoteātru īrei, filmu demonstrēšanas tiesībām, filmu transportēšanai, tulkošanas izmaksām, filmu režisoru dalībai Forumā, Foruma pasniedzēju un televīzijas pārstāvju uzturēšanas izdevumiem, pasniedzēju honorāriem, bukletu, afišu iespieddarbiem, informatīvajiem izdevumiem, kā arī atlīdzībai Forumam piesaistītajiem darbiniekiem filmu programmas izveidē, realizācijā, projektu atlasē, informatīvo materiālu izgatavošanā.

Atbilstoši Filmu likuma 10.panta trešajai daļai Nacionālais kino centrs tiek finansēts no valsts budžeta dotācijas no vispārējiem ieņēmumiem, no īpašiem mērķiem iezīmētiem ieņēmumiem, kā arī no pašu ieņēmumiem, to skaitā no ieņēmumiem par sniegtajiem maksas pakalpojumiem, no ziedojumiem, dāvinājumiem un ārvalstu finansiālā atbalsta līdzekļiem.

Nacionālais kino centrs 2015.gada 6.maijā iesniedza Kultūras ministrijā vēstuli ar lūgumu piešķirt līdzfinansējumu Media atbalstītā Foruma projekta īstenošanai, jo, ņemot vērā ierobežotos pašu līdzekļus, kā arī Media piešķirtā finansējuma izmaksas kārtību, Nacionālais kino centrs nevar nodrošināt Foruma līdzfinansējumu no saviem finanšu resursiem.

Kultūras ministrijas 2015.gada budžetā nav brīvu finanšu līdzekļu līdzfinansējuma nodrošināšanai, un budžeta iestādes var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ja ir pieņemts attiecīgs Ministru kabineta lēmums (Likuma par budžetu un finanšu vadību 24.panta trešā daļa).

**Ņemot vērā minēto, Media atbalstītā projekta „Baltijas jūras dokumentālo filmu forums” īstenošanai 2015.gadā Nacionālajam kino centram nepieciešams līdzfinansējums 57 037 *euro* apmērā, tai skaitā priekšfinansējums 29 700 *euro* apmērā un 27 337 *euro* nacionālā līdzfinansējuma daļa.**

Kultūras ministre D.Melbārde

 Vīza: Valsts sekretārs S.Voldiņš

2015.06.18. 16:47

693

A.Alberta

Tālr. 67330259; fakss 67330256

Arta.Alberta@km.gov.lv